Fernandinho

**Fernando Luiz Roza** eli **Fernandinho** (s. 4. toukokuuta 1985 Londrina, Paranán osavaltio) on brasilialainen uransa päättänyt jalkapalloilija. Hän oli pelipaikaltaan puolustava keskikenttäpelaaja.

Fernandinho edusti urallaan kasvattajaseuransa Athletico Paranaensen lisäksi vuosina 2005–2013 ukrainalaista Šah’tar Donetskia sekä vuosina 2013–2022 englantilaista Manchester Cityä. Hän voitti Šah’tarissa kuusi Ukrainan mestaruutta ja Manchester Cityssä viisi Englannin Valioliigan mestaruutta.

Fernandinho pelasi vuosina 2011–2019 Brasilian maajoukkueessa yhteensä 53 ottelua. Hän kuului Brasilian kokoonpanoon MM-kilpailuissa 2014 ja 2018 sekä Copa Américassa 2015 ja 2019. Hän on Copa Américan voittaja vuodelta 2019.

## Seurajoukkueura
Fernandinho pelasi kotimaassaan Athletico Paranaensessa kausilla 2003–2005 kaikkiaan 72 sarjaottelua, joissa teki 14 maalia. Hän siirtyi FK Šah’tar Donetskiin 2005 ja edusti ukrainalaisseuraa seuraavat kahdeksan kautta. Hän voitti UEFA Cupin mestaruuden kaudella 2008–2009. Ukrainan valioliigan mestaruuden hän voitti 2006, 2008, 2010, 2011, 2012 ja 2013, Ukrainan cupin 2008, 2011, 2012 ja 2013 ja Ukrainan supercupin 2005, 2008, 2010 ja 2012. Hän pelasi Ukrainan pääsarjassa kaikkiaan 184 ottelua, joissa viimeisteli 31 ja syötti 37 maalia. Mestarien liigassa pelaamissaan 30 ottelussa hän sekä teki että syötti neljä maalia.

Fernandinho siirtyi Englannin Valioliigan Manchester Cityyn 40 miljoonan euron siirtosummalla kesällä 2013. Hän pelasi Manchester Cityssä kausien 2013–2022 aikana kaikkiaan 264 valioliigaottelua, joissa teki 20 maalia ja antoi 22 maalisyöttöä. Mestarien liigassa pelaamissaan 73 ottelussa hän viimeisteli kolme ja syötti kuusi maalia. Hän voitti Valioliigan mestaruuden 2014, 2018, 2019, 2021 ja 2022, FA-cupin 2019, Englannin liigacupin 2014, 2016, 2018, 2019, 2020 ja 2021 sekä Community Shieldin 2018. Hänet valittiin Valioliigan kauden joukkueeseen 2018−2019. Hän tuli vaihdosta kentälle tappiollisessa Mestarien liigan finaalissa 2021. Hän toimi Manchester Cityn kapteenina kaudet 2020–2022.

Fernandinho palasi ensimmäiseen ammattilaisseuraansa Athletico Paranaenseen kesällä 2022. Kauden 2024 jälkeen hän kertoi jättävänsä Athletico Paranaensen.

Marraskuussa 2025 Fernandinho ilmoitti lopettavansa pelaajauransa.

## Maajoukkueura
Fernandinho voitti nuorten maailmanmestaruuden 2003. Hän pelasi ensimmäisen maaottelunsa Brasilian joukkueessa Saksaa vastaan elokuussa 2011. Ensimmäisen maaottelumaalinsa hän teki Etelä-Afrikkaa vastaan maaliskuussa 2014. Hän pelasi MM-kilpailuissa 2014 viisi ottelua ja teki maalin ottelussa Kamerunia vastaan. Hän kuului Brasilian joukkueeseen myös Copa Américassa 2015, jossa pelasi neljä ottelua, MM-kilpailuissa 2018, joissa pelasi Brasilian kaikissa viidessä ottelussa ja Copa Américassa 2019, jossa pelasi kaksi ottelua Brasilian voittaessa kultaa. Hänen maajoukkueuransa viimeiseksi pelatuksi otteluksi jäi kesän 2019 Copa Américan toinen alkulohko-ottelu Venezuelaa vastaan.

Fernandinho pelasi Brasilian maajoukkueessa yhteensä 53 ottelua ja teki niissä kaksi maalia.

## Lähteet
* Ottelutilastot National Football Teams -sivustolla 
* Saavutukset Scccerway-sivustolla 
* Esittely Manchester Cityn sivustolla  
* 

### Viitteet

## Aiheesta muualla